
Kommunális szennyvíziszap vermikomposztálásának laboratóriumi vizsgálata

Bevezetés
A kommunális szennyvíziszap kezelés egyik lehetséges megoldása a gilisztákkal történő vermikomposztálás, amely során az iszapban lévő szerves anyag, valamint tápanyagok a baktériumok és a giliszták anyagcsere-folyamatainak köszönhetően átalakulnak a mezőgazdaságban hasznosítható termékké. 
Vizsgálati módszerek
Kutató munkánk során kommunális szennyvíziszap vermikomposztálást hajtjuk végre két giliszta állomány összehasonlításával laboratóriumi körülmények között, két eltérő környezeti feltétel mellett. Az egyik a laboratóriumon belüli (zárt), valamint egy külső, az aktuális meteorológiai viszonyoknak kitett (nyílt) környezetben. A legfontosabb meteorológia adatok (pl.: léghőmérséklet, légnyomás) is mérésre kerülnek. A két helyszínen összesen 18 ládában folyik a kísérlet. A kísérleti periódus 15 hetes,A kísérleti periódus alatt kétnaponta mért paraméterek: a hőmérséklet (talajhőmérővel) és a redoxipotenciál (hordozható ORP-mérővel). Heti gyakorisággal mért paraméterek: a komposzt külleme, színe, szaga, a vizes kémhatás [pH (H2O)], a száraz anyag tartalom, a szerves anyag tartalom, az EC (fajlagos vezetőképesség), amiből az összes só számolható, az összes nitrogén tartalom, a foszfor tartalom (P2O5), a kálium tartalom (K2O), a kalcium tartalom, a magnézium tartalom, a humusz tartalom (H%), a Hargitai-féle humusz minőség meghatározása és a dehidrogenáz enzimaktivitás.
Eredmények
Az eddigi meghatározott eredmények alapján is megállapítható, hogy az általunk vizsgált kommunális szennyvíziszap vermikomposztálása beindult és folyamatosan megfelelően zajlik, amit az alapvető fizikai és kémia paraméterek változásai is alátámasztanak. A mezőgazdasági felhasználhatóság szempontjából kiemelt fontosságú változók a humusz mennyiségét és minőségét jellemző értékek a kezdeti visszaesés ellenére átlagosan növekedést mutatnak. A két, szennyvíziszapra előzetesen adaptált gilisztatörzs között eddig számottevő különbséget nem tapasztaltunk. Mindkét törzs egyedei adaptálódtak az új környezeti feltételekhez, szemmel láthatólag fejlődtek. Bár megjegyzendő, hogy a helyszíni vizsgálatok során, a mintavételkor jelentősen lecsökkent egyedszámmal találkoztunk a nyílt környezetben lévő állomány mintázásakor. Ezt a csökkenését a szubsztrát elfogyásával és az időnként extrém hőmérsékleti viszonyokkal magyarázhatjuk. Az iszap színének mélyülése a vak, gilisztát nem tartalmazó mintákhoz képest már a kísérleti periódus 2. hetétől elkezdődött.



